Verbruikersake: Jy en jou kredietrekordArgieffoto. Baie verbruikers het tydens die pandemie om verskeie redes van hul inkomste verloor en was daarom nie in staat om hul maandelikse betalings by te hou nie. Noudat dinge weer stadigaan na normaal terugkeer, wil verbruikers nou weer hul finansies behoorlik in orde kry en die heel belangrikste is om te sorg dat hul kredietrekords skoon is. En natuurlik is daar nou skelms wat aanbied om jou daarmee te help (teen ŉ fooi). Ina Opperman verduidelik waarom jy nie vir hierdie slenter moet val nie en hoe om self jou kredietrekord “skoon te maak”. ŉ Swak kredietrekord kan beslis in jou pad staan as jy vir krediet wil aansoek doen en selfs as jy ŉ spaarrekening wil open, jou kind by ŉ skool wil inskryf of vir ŉ werk aansoek doen. Mense kan dus heel verstaanbaar desperaat raak om hul kredietrekords “skoon” te kry en sal selfs hul laaste rande betaal om dit te doen. Maar onthou: niemand behalwe jyself dit kan doen nie en niemand anders kan dit teen betaling vir jou doen nie. Die kredietombud sê daarom ook dat net tyd, ŉ doelgerigte poging en die dissipline van ŉ skuldafbetalingsplan jou help om jou kredietrekord beter te laat lyk. Indien daar ŉ fout op jou kredietrekord is by die kredietburo, kan die kredietombud se kantoor jou help om dit reg te stel sonder dat dit jou ŉ sent kos. ŉ Prokureur kan net help indien jy ŉ hofbevel oor slegte skuld van jou kredietrekord wil laat verwyder. Die ombud waarsku verbruikers om lig te loop vir ondernemings wat onderneem om jou kredietrekord “skoon” te maak, maar Onthou, niemand kan akkurate, negatiewe inligting, wat wettig op jou kredietprofiel verskyn, verwyder nie. Wanneer jy aansoek vir krediet doen en dit word geweier, moet die kredietverskaffer vir jou die kredietburo se kontakbesonderhede gee en jy kan dit verder met die kredietburo opvolg indien die inligting verkeerd is. Volg die volgende stappe: Voorkom probleme deur jaarliks jou kredietrekord na te gaan, al het jy nie skuldprobleme nie of al doen jy nie aansoek vir krediet nie. Jy kan jaarliks ŉ gratis afskrif van jou kredietrekord by ŉ kredietburo kry. So kan jy verseker dat foutiewe inligting van jou naam verwyder word en sien as skelms jou identiteit steel en rekeninge op jou naam open. Kla oor verkeerde inligting op jou kredietrekord by die Ombud vir Kredietinligting. Bel die kantoor by 0861 66 2837 of besoek die webtuiste by www.creditombud.org.za.